  Майя Бывальцева 500-лэсь трос ужан интыос ӵектӥзы Удмуртиысь предприятиос Ижкарын вакансиосъя ярмаркаын. Со радъямын вал «Энергетика. Энергосбережение», «Машиностроение. Металлургия. Металлообработка» и «Нефть. Газ. Химия» но «ЖКХ. Инженерные сети» нимысьтыз Росси адӟытонъёс улсын. Иворъёсъя «Удмуртия» агентстволы со сярысь вераз Ижкарысь калыкез уже интыянъя центрлэн кивалтӥсез Валерий Кузьмин. «Туннэ 20-лэсь трос предприятиос 516 ужан интыос ӵектӥзы», — ивортӥз Валерий Кузьмин. Выль ужасьёсты бырйизы «Калашников» концерн, «Аксион-холдинг», Ижысь электромеханикая завод, Ижысь электромеханикая «Купал» завод но мукетъёсыз. Адӟытонъёсъя центре лыктыса, уж утчасьёс предприятиослэн ыстэм муртъёсынызы вераськыны, соослэн вакансиоссы сярысь тодыны быгатӥзы. Кылсярысь, «Аксион» али вылӥ дышетскетэн ӧнерчиосты утча, нош механикая заводлы рабочийёс кулэ. Валерий Кузьминлэн верамезъя, ярмаркалэн пайдалыкез 30 процент котыр. 2015-тӥ арын ужрадэ 3 сюрс пала адями ветлӥз, нош берло Ижкарысь калыкез уже интыянъя центр 200-лэсь трос ыстонъёс сётӥз. Чакланъёсъя, таяз арын но вакансиосъя ярмаркае 3 сюрс пала адями вуылӥз. Тегъёс: Мерлык Промышленность Ижкар Удмуртия уж  